PROTOCOL DE PREVENCIÓ I ACTUACIÓ DAVANT LA DISCRIMINACIÓ PER DIVERSITAT DE LA UNIVERSITAT D'ALACANT - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/41322)
  + [Valencià](/va/acuerdo/41058)






Selector de idioma

Leer

* [Español](/es/acuerdo/41228)
* [Valencià](/va/acuerdo/41078)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





PROTOCOL DE PREVENCIÓ I ACTUACIÓ DAVANT LA DISCRIMINACIÓ PER DIVERSITAT DE LA UNIVERSITAT D'ALACANT[Butlletí Oficial Universitat d'Alacant](/ca/Publicacion)
============================================================================================================================================================

Secretaria General

Butlletí Oficial Universitat d'Alacant





PROTOCOL DE PREVENCIÓ I ACTUACIÓ DAVANT LA DISCRIMINACIÓ PER DIVERSITAT DE LA UNIVERSITAT D'ALACANT

Data d'aprovació
:   27/07/2023

Data de publicació
:   28/07/2023

Òrgan competent
:   Consell de Govern

Secció
:   DISPOSICIONS GENERALS

* [Anàlisi](#analisis)

* [Ver acuerdo en formato **PDF**](/Acuerdos/DescargarAcuerdo/41029)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/41411)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/41514)
  + [Compartir acuerdo en 

    X](https://twitter.com/intent/tweet?via=UA_Universidad&text=PROTOCOL DE PREVENCIÓ I ACTUACIÓ DAVANT LA DISCRIMINACIÓ PER DIVERSITAT DE LA UNIVERSITAT D'ALACANT&url=https://www.boua.ua.es/va/acuerdo/41722)

**Títol:** PROTOCOL DE PREVENCIÓ I ACTUACIÓ DAVANT LA DISCRIMINACIÓ PER DIVERSITAT DE LA UNIVERSITAT D'ALACANT

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dijous, 27 de juliol de 2023

Aprovat per unanimitat pel Consell de Govern de la Universitat d'Alacant en la sessió ordinària del dia 27 de juliol de 2023.

PROTOCOL DE PREVENCIÓ I ACTUACIÓ DAVANT LA DISCRIMINACIÓ PER DIVERSITAT DE LA UNIVERSITAT D'ALACANT

PREÀMBUL

Les Normes de convivència universitària de la Universitat d'Alacant (BOUA de 24 de febrer de 2023) proporcionen un sistema integral de protecció i garantia de la convivència des d'un model que fomenta la cultura de la pau i la prevenció del conflicte, i constitueixen el marc en el qual han d'inserir-se els procediments específics de prevenció i actuació en els casos d'assetjament, discriminació i violència per les causes que arreplega l'article 3.2.c) de la Llei 3/2022 de 24 de febrer, de convivència universitària.

L'heterogeneïtat dels àmbits que conté l'article esmentat com a susceptibles d'assetjament, violència i discriminació, i la seua diferent base normativa, aconsellen un tractament diferenciat. Per aquesta raó s'ha optat per articular la corresponent prevenció, intervenció i acompanyament en protocols específics.

En aquest context sorgeix el present protocol per a prevenir i donar resposta a situacions, comportaments o fets discriminatoris siga per pertinença a grup ètnic, origen nacional, discapacitat, dificultats d'aprenentatge, salut mental o física, situació socioeconòmica, orientació sexual, identitat sexual o expressió de gènere, característiques sexuals, llengua, creences religioses, conviccions o opinions, edat o per qualsevol altra condició o circumstància personal o social.

El protocol, a més, estableix el moment, la forma i les circumstàncies en què cal acudir a mitjans alternatius d'actuació, basats en el diàleg o la mediació, diferents del règim disciplinari i que, actuant des d'un enfocament preventiu, formatiu i de sensibilització, poden resultar més eficaços per a afrontar determinades conductes i conflictes.

TÍTOL PRELIMINAR

Disposicions generals

Article 1. Objecte

1. Aquest protocol té per objecte prevenir comportaments, actituds, situacions o fets de discriminació, siga per raó d'orientació o identitat sexual, expressió de gènere, pertinença a grup ètnic, origen nacional, discapacitat, religió, convicció o opinió, edat, malaltia o condició de salut, estat serològic o predisposició genètica a patir patologies i trastorns, llengua, situació socioeconòmica, o qualsevol altra condició o circumstància personal o social. D'ara endavant, «discriminació per diversitat».

2. Així mateix, pretén establir procediments de resposta i actuació davant de possibles conductes i situacions de discriminació per diversitat que es poden produir dins de l'àmbit competencial de la Universitat d'Alacant.

Article 2. Principis d'actuació

En tot cas, el Protocol de prevenció i actuació davant la discriminació per diversitat de la Universitat d'Alacant es basa en els següents principis generals d'actuació:

a) Enfocament de diversitat. Apoderament de les persones LGTBIQ+, racialitzades, migrants o refugiades, amb discapacitat o diversitat funcional, i de les minories ètniques, culturals o religioses, etc. Condemna i rebutja la LGTBIfòbia, el capacitisme, el racisme, l'antigitanisme, la xenofòbia, l'aporofòbia i altres violències provocades per discriminació.

b) Enfocament de gènere i interseccional. Reconeixement de la discriminació derivada de circumstàncies de diversitat múltiple que implica posició de desavantatge per a l'exercici efectiu dels drets i la convivència en igualtat.

c) Respecte i protecció a les persones afectades, i protecció de la seua intimitat i la seua dignitat.

d) Obligació per part de les persones que intervinguen en el procediment de guardar una estricta confidencialitat sobre el contingut de l'expedient.

e) Diligència i celeritat en el procediment, sempre amb professionalitat i respectant les degudes garanties.

f) Imparcialitat i contradicció, que garantisca l'audiència i un tractament just per a totes les persones afectades i l'actuació de bona fe en la cerca de la veritat i l'esclariment dels fets.

g) Prevenció i prohibició de represàlies tant durant el curs del procediment com al final.

Article 3. Àmbit subjectiu

1 Aquest protocol serà aplicable a qualsevol persona vinculada, de manera estable, a la Universitat d'Alacant. En particular:

a) Al personal docent i investigador, funcionari i laboral.

b) Al personal tècnic, de gestió i d'administració i serveis, funcionari i laboral.

c) Al personal contractat de conformitat amb alguna de les modalitats de contracte de treball específiques del personal investigador arreplegades en la Llei 14/2011, de la ciència, la tecnologia i la innovació, o d'acord amb les modalitats contractuals de l'Estatut dels treballadors.

d) A l'estudiantat.

e) A les persones que presten serveis en la Universitat, siga quin siga el caràcter o la naturalesa jurídica de la relació que hi mantenen. S'aplicarà també a les persones que, sota la dependència jurídica d'un tercer, presten serveis en la UA, com és el cas del personal afecte a contractes o subcontractes o lloc a disposició per les ETT.

f) A persones treballadores autònomes contractades per la Universitat d'Alacant, o bé per altres entitats, sempre que presten els seus serveis en l'àmbit propi de la universitat

g) A persones que realitzen tasques de tutela o siguen companyes o companys d'estudiants de la UA, en empreses, associacions o organitzacions.

2. Quan es produïsca una conducta susceptible d'activar aquest protocol que involucre persones incloses en els apartats e, f i g, s'establirà una comunicació recíproca que active el protocol o els mecanismes corresponents de la institució, empresa o organització a la qual pertanga la persona denunciada.

Quedarà garantida en tot cas la intervenció de la Unitat de Diversitat de la UA per a possibilitar una assistència adequada de la persona afectada.

Article 4. Àmbit territorial

Aquest protocol serà aplicable sempre que els fets s'hagen produït en qualsevol dependència, física o virtual, de la Universitat d'Alacant. També s'aplicarà en el cas que els fets es produïsquen per raó de la relació entre membres de la comunitat universitària fora de les instal·lacions físiques o virtuals de la Universitat, sempre que aquesta relació es fonamente en labors pròpies de l'exercici de l'activitat universitària docent, d'aprenentatge, discent, investigadora, professional, cultural o esportiva i infringisca la convivència universitària o hi repercutisca.

Article 5. Definicions

A l'efecte del present protocol s'entén per:

a) a) Discriminació directa: situació en què es troba una persona o grup en què s'integra que siga, haja sigut o poguera ser tractada de manera menys favorable que unes altres en situació anàloga o comparable per raó de les causes previstes en l'apartat 1 de l'article 1.

b) Discriminació indirecta: es produeix quan una disposició, criteri o pràctica aparentment neutres ocasiona o pot ocasionar a una o diverses persones un desavantatge particular respecte a altres per raó de les causes previstes en el protocol.

c) Discriminació per associació: discriminació causada a una persona o grup en què s'integre a conseqüència de la seua relació amb una altra, un grup o familiar sobre la qual concórrega alguna causa de discriminació per diversitat.

d) Discriminació per error: s'ocasiona a una persona o grup de persones a conseqüència d'una apreciació confusa o equivocada.

e) Discriminació múltiple i interseccional: quan una persona és discriminada de manera simultània o successiva per dues o més causes de les previstes en aquest protocol.

f) Assetjament discriminatori: el causat per comportaments o conductes que es realitzen amb el propòsit o l'efecte d'atemptar contra la dignitat d'una persona o grup de persones i crear un entorn intimidatori, hostil, degradant, ofensiu i/o segregat.

g) Mesures d'acció positiva: Diferències de tracte orientades a prevenir, eliminar i, en el seu cas, compensar qualsevol forma de discriminació o desavantatge en la seua dimensió col·lectiva o social. Tals mesures seran aplicables en tant subsistisquen les situacions de discriminació o els desavantatges que les justifiquen i hauran de ser raonables i proporcionades en relació amb els mitjans per al seu desenvolupament i els objectius que perseguisquen.

TÍTOL I

De les mesures de prevenció

Article 6. Informació i sensibilització

1. Amb l'objectiu que el protocol siga conegut per la comunitat universitària es difondrà a través dels diferents canals de comunicació disponibles en la UA.

2. Aquest protocol es donarà a conèixer a les empreses externes, a les que treballen en les instal·lacions de la Universitat d'Alacant, a les contractistes, a les entitats subministradores i a les empreses o entitats en les quals l'alumnat realitze pràctiques o voluntariat, i se'ls farà saber que serà activat quan es produïsquen fets que puguen relacionar-se amb el seu àmbit d'aplicació.

3. La Universitat d'Alacant inclourà en els plecs de contractació clàusules de responsabilitat social que promoguen actuacions i mesures com ara programes, plans o altres instruments, que garantisquen la inclusió i la no-discriminació dels col·lectius recollits en l'article 1 del protocol.

4. La Universitat d'Alacant realitzarà campanyes específiques i periòdiques per a sensibilitzar la comunitat universitària sobre la importància d'erradicar comportaments, actituds, situacions o fets de discriminació per diversitat. Serà objecte d'aquestes campanyes la difusió, entre altres, de documents que arrepleguen codis de conductes, drets i deures, responsabilitats i efectes de l'incompliment del protocol.

Article 7. Programes de formació

1. Com a mesura preventiva, s'inclou el desenvolupament de programes formatius dirigits als col·lectius als quals se'ls aplica aquest protocol. Aquests programes formatius s'adaptaran als perfils específics de cada col·lectiu i proporcionaran eines i recursos per a la detecció de situacions susceptibles de qualificar-se de discriminatòries en l'àmbit del protocol.

2. Es prioritzarà la formació de les persones que exercisquen càrrecs de direcció, de representació i de gestió, tant en l'àmbit de l'alumnat, com entre el personal docent i investigador i el personal tècnic, de gestió i d'administració i serveis.

Article 8. Avaluació de l'entorn laboral

Amb l'objectiu de detectar els factors que poden afavorir comportaments, actituds, situacions o fets de discriminació per diversitat en l'àmbit d'aquest protocol, es considerarà la inclusió en el qüestionari de clima laboral de preguntes orientades a la detectar-los, i s'elaboraran els estudis específics que es consideren necessaris.

TÍTOL II

Del procediment d'actuació

Article 9. Mesures provisionals

1. En qualsevol moment de la tramitació del procediment, la vicerectora o vicerector amb competència en la matèria podrà adoptar, d'ofici o a instàncies de part i de forma motivada, les mesures provisionals que estime oportunes, si hi existiren elements de judici suficients, d'acord amb els principis de proporcionalitat, efectivitat i menor onerositat.

2. Les mesures provisionals podran ser alçades o modificades durant la tramitació del procediment en virtut de circumstàncies sobrevingudes o que no van poder ser tingudes en compte en el moment d'adoptar-les.

En tot cas, s'extingiran quan faça efecte la resolució administrativa que pose fi al procediment corresponent.

Article 10. Formes d'iniciació del procediment

1. El procediment s'iniciarà d'ofici a través de denúncia adreçada a la Unitat de Diversitat:

a) Per la persona afectada o el seu representant. En aquest últim cas, la representació podrà acreditar-se mitjançant qualsevol mitjà vàlid en dret que deixe constància fidedigna de la seua existència d'acord amb el que estableix la legislació vigent.

b) Per qualsevol membre de la comunitat universitària que tinga coneixement de conductes o situacions que puguen ser constitutives de discriminació per diversitat.

2. El procediment també es podrà iniciar a conseqüència d'una ordre superior, a petició raonada d'altres òrgans, especialment a petició de la Comissió de Convivència, o per pròpia iniciativa de la Unitat de Diversitat si tinguera indicis que poguera donar-se alguna de les situacions d'intervenció arreplegades en aquest protocol.

3. Si presentaren la denúncia tercers, o si el procediment s'iniciara per algun dels supòsits de l'apartat anterior, la persona afectada haurà de ser informada amb caràcter immediat.

4. La denúncia haurà de realitzar-se per escrit a través de registre electrònic o verbalment:

a) Quan la denúncia es realitze per registre electrònic, s'haurà d'utilitzar el formulari dissenyat a aquest efecte, al qual es podrà adjuntar la documentació que s'estime oportuna.

b) Quan la denúncia es realitze verbalment, es deixarà constància escrita que serà signada per qui denuncia i per la persona receptora de la denúncia.

Article 11. Inici del procediment

1. Iniciat el procediment per alguna de les formes determinades en l'article 10, la Unitat de Diversitat s'encarregarà d'informar, assessorar i donar la primera atenció a la persona afectada. En tot moment, aquesta podrà estar acompanyada per la persona que designe.

2. Tota la informació generada i aportada per les actuacions que siguen conseqüència de l'aplicació d'aquest protocol tindrà caràcter confidencial i tractament d'informació reservada, de manera que només hi podran accedir les persones interessades i les que intervinguen directament en la tramitació. Així mateix, a efecte de protegir la privacitat i la confidencialitat, la Unitat de Diversitat anonimitzarà la identitat de les persones implicades.

3. Tota la documentació que es genere durant el procediment serà remesa, custodiada i arxivada per la Unitat de Diversitat.

Article 12. Informe de valoració inicial

1.      En el termini de 10 dies des de l'inici del procediment, la persona que dirigisca la Universitat de Diversitat, amb el suport del seu personal tècnic, remetrà informe de valoració inicial al vicerector o vicerectora amb competències en la matèria. Per a això, podrà realitzar totes les actuacions que siguen necessàries per a la determinació, coneixement i comprovació dels fets.

2.      En transcórrer el termini sense que s'haja pogut concloure la valoració, la persona que dirigisca la Unitat de Diversitat comunicarà les raons i el nou termini establit, que no podrà excedir els cinc dies. L'acord d'ampliació haurà de ser notificat a la persona afectada o al seu representant, així com a la vicerectora o vicerector amb competències en aquesta matèria.

2. El vicerector o vicerectora, en el termini de cinc dies a partir de la recepció de l'informe de valoració, resoldrà l'adopció d'alguna de les mesures següents:

a) Arxivar l'expedient, si no s'hi apreciaren indicis raonables d'haver-se produït una situació o conducta discriminatòria per raó de diversitat, i fer avinent l'òrgan competent en els casos en què es donaren altres fets -fora de l'àmbit del protocol- que hagueren de ser objecte d'esclariment.

b) Traslladar els fets al ministeri fiscal si les conductes o fets pogueren ser constitutius de delicte.

c) La intervenció des de la Unitat de Diversitat, que activaria mecanismes preventius i basats en el diàleg si s'aprecia una situació que, malgrat no poder ser qualificada de discriminació o assetjament per raó de diversitat, poguera derivar en això si no s'actua.

d) Convocar la Comissió Tècnica i de Garanties si es detecta una situació o conducta discriminatòria per diversitat, per a la continuació del procediment.

Article 13. Mecanismes preventius i basats en el diàleg

1. L'activació de mecanismes preventius i basats en el diàleg serà procedent en el cas que els fets no puguen considerar-se discriminació per diversitat, però siguen incompatibles amb els principis que inspiren les normes de convivència que propugna la Universitat d'Alacant.

2. Si a la vista de la valoració inicial de la direcció de la Unitat de Diversitat, la vicerectora o vicerector amb competències en la matèria determina que és procedent activar els mecanismes preventius i basats en el diàleg, es concedirà un termini de quinze dies perquè, des de la Unitat de Diversitat, en coordinació amb altres òrgans de la UA que pogueren veure-s'hi involucrats, es realitzen les actuacions o s'adopten les mesures que es consideren més adequades.

3. En cas que la intervenció aconseguisca reconduir la situació fins a la desaparició del risc estimat en la valoració inicial, es deixarà constància de totes les actuacions realitzades i es durà a terme el seguiment corresponent a fi d'assegurar-ne l'efectivitat.

4. Transcorregut el termini previst en l'apartat 2, i davant la permanència del risc que la situació derive en discriminació per diversitat, la direcció de la Unitat de Diversitat, com més prompte millor, informarà la vicerectora o vicerector amb competències, qui podrà convocar la Comissió Tècnica i de Garanties en el termini de cinc dies, per a la reavaluació de la situació.

TÍTOL III

De la Comissió Tècnica i de Garanties

Article 14. Composició

1. La Comissió Tècnica i de Garanties (d'ara endavant la Comissió) estarà composta per:

a) La vicerectora o vicerector amb competències en la matèria, qui la presidirà.

b) La persona que dirigisca la Unitat de Diversitat, que actuarà en qualitat de secretari o secretària.

c) Una tècnica o tècnic en matèria de diversitat de la UA, qui assistirà la Comissió i proporcionarà el suport necessari per al correcte funcionament del protocol.

d) Segons l'adscripció als col·lectius implicats en el procediment:

·         Un membre del Servei de Prevenció i un representant sindical, si es tracta de personal tècnic, de gestió i d'administració i serveis, de personal docent i investigador i/o de persones que presten serveis a la Universitat.

·         Un membre del Centre de Suport a l'Estudiant i un representant del Consell d'Estudiants, si es tracta d'estudiants.

e) Una persona amb coneixements jurídics nomenada per la rectora o rector.

D'acord amb els Estatuts de la Universitat d'Alacant, es procurarà una composició equilibrada entre dones i homes

2. Els qui integren la Comissió rebran formació en matèria de prevenció i intervenció davant situacions de discriminació per diversitat.

3. La Comissió podrà comptar amb assessorament extern quan ho requerisquen les particularitats del cas.

4. A les persones que formen part de la Comissió els seran aplicables les causes d'abstenció i de recusació establides en la legislació del règim jurídic del sector públic. Així mateix, els seran aplicables les normes relatives al funcionament dels òrgans col·legiats.

Article 15. Actuacions

1. La vicerectora o vicerector amb competències en la matèria convocarà la Comissió:

a) Quan, a la vista de l'informe de valoració inicial de la persona que dirigisca la Unitat de Diversitat, considere que es tracta d'una situació que podria ser constitutiva de discriminació per diversitat.

b) Quan, després de l'activació de mecanismes preventius i basats en el diàleg per part de la Unitat de Diversitat, hi persistisca un risc raonable que la situació poguera derivar en discriminació per diversitat.

2. Reunida la Comissió, es proporcionarà còpia dels antecedents que consten en l'expedient. La Comissió podrà realitzar totes les actuacions que siguen necessàries per a la determinació, coneixement i valoració dels fets.

3. La Comissió, en el termini de deu dies comptadors des de la seua primera reunió, elevarà a la vicerectora o vicerector amb competència en la matèria una proposta de resolució en algun dels sentits següents:

a) El trasllat de l'expedient a la Comissió de Convivència perquè valore l'oportunitat de derivar a les persones en conflicte a mediació -en els termes del títol V de les Normes de convivència universitària de la UA- sempre que, d'acord amb el que disposa l'art. 29.2, els fets no impliquen situacions de violència o puguen ser constitutius de delicte. L'inici i desenvolupament del procediment de mediació requerirà el comú acord de les persones implicades.

b) L'arxivament de les actuacions, motivat per alguna d'aquestes raons: desistiment de la persona denunciant llevat que, d'ofici, s'haguera acordat la investigació de la denúncia per detectar-se indicis de discriminació per raó de diversitat; o per falta d'objecte o insuficiència d'indicis raonables.

c) El trasllat de l'expedient al ministeri fiscal quan la conducta mateixa puga ser constitutiva de delicte, sense perjudici, si escau, de la incoació d'expedient disciplinari, que quedarà suspès fins que recaiga resolució judicial.

d) El trasllat de l'expedient a la Inspecció de Serveis perquè valore l'oportunitat d'incoar un expedient disciplinari, si es considera que concorren indicis suficients de falta o infracció.

Article 16. Resolució

La vicerectora o vicerector amb competències en la matèria, en el termini de cinc dies des de la recepció de la proposta de la Comissió Tècnica i de Garanties, redactarà la resolució corresponent. La resolució contindrà la decisió i altres garanties i requisits previstos en la legislació de procediment administratiu comú.

TÍTOL IV

Atenció a les víctimes i seguiment

Article 17. Protecció i acompanyament

1. La Universitat està obligada a donar una resposta integral davant de qualsevol denúncia de discriminació per diversitat, i a garantir l'atenció, protecció i assessorament a la víctima.

2. La Universitat d'Alacant adoptarà les mesures d'acompanyament jurídic i psicològic que es consideren més adequades, sempre atenent a les circumstàncies socials i personals específiques de les víctimes. Aquestes mesures d'acompanyament es podran realitzar a través de recursos propis de la UA o de recursos externs; en tots dos casos, sempre en coordinació amb la Unitat de Diversitat.

La Universitat podrà signar convenis de col·laboració amb entitats públiques o privades per a l'assessorament jurídic i l'acompanyament psicològic en l'àmbit d'aquest protocol.

3. Les mesures de protecció s'adoptaran atenent la situació particular de les víctimes, la consideració dels possibles riscos i les circumstàncies del cas. Sempre amb el consentiment de la víctima, es podran adoptar les mesures que garantisquen la seua seguretat personal i la protecció integral de la seua salut fins al seu restabliment, especialment pel que fa al possible mal psicològic.

Article 18. Competències de la Unitat de Diversitat en el seguiment

1. La Unitat de Diversitat és l'òrgan competent, en col·laboració amb les unitats i els serveis escaients, per a realitzar el seguiment i la comprovació del compliment de les mesures adoptades en el marc d'aquest protocol.

A aquest efecte, la Unitat de Diversitat haurà de ser informada de les diferents actuacions i decisions adoptades arran de l'aplicació d'aquest protocol, en particular respecte als expedients traslladats a la Comissió de Convivència i Inspecció de Serveis.

2. La Unitat de Diversitat elaborarà un informe anual d'acord amb el que disposa la Normativa de protecció de dades, en què detallarà la situació de les denúncies rebudes, les actuacions dutes a terme, les mesures aplicades i les formes d'acompanyament jurídic i psicològic activades.

Disposició transitòria

Als procediments ja iniciats abans de l'entrada en vigor d'aquest protocol, no els serà aplicable, i hi regirà fins que finalitzen i s'arxiven el protocol que se'ls aplicarà si escau.

Disposició derogatòria

L'entrada en vigor d'aquest protocol suposarà la derogació de totes les disposicions de la Universitat d'Alacant que contradiguen en tot o en part el que s'hi disposa, i concretament les disposicions sobre discriminació per diversitat contingudes en el Protocol de prevenció i actuació davant de l'assetjament sexual, per raó de sexe i per orientació sexual de la Universitat d'Alacant, aprovat en el Consell de Govern de 17 de desembre de 2019.

Disposició final

Una vegada aprovat pel Consell de Govern, aquest protocol entrarà en vigor l'endemà de la publicació en el Butlletí Oficial de la Universitat d'Alacant.

Anàlisi
-------

:   **Deroga a:**

    * [Detalle
      PROTOCOL DE PREVENCIÓ I ACTUACIÓ ENFRONT DE L'ASSETJAMENT SEXUAL, PER RAÓ DE SEXE I PER ORIENTACIÓ SEXUAL DE LA UNIVERSITAT D'ALACANT](/va/acuerdo/5602) 
      17/12/2019





[Carretera Sant Vicent del Raspeig s/n  
03351 Sant Vicent del Raspeig - Alacant  
 Tel. 97 512 9012 - Fax 41 878 5281](https://www.google.es/maps/@34.899356,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12493&trk=tyah&trkInfo=tarId%8U8548106836353%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)